Author: marek teplansky
Company: PHARE - CBC

Predkladacia správa

V zmysle Plánu práce vlády SR na rok 2001 v mesiaci marec pod bodom 22 má podpredseda vlády SR pre európsku integráciu predložiť na rokovanie vlády SR Návrh koordinačnej smernice pre štrukturálne fondy Európskej Únie (EÚ).

Štrukturálne fondy EÚ ako nástroj pre podporu dosiahnutia ekonomickej a sociálnej súdržnosti v rámci Európskej Únie sú prístupné len členským štátom EÚ. Pre kandidátske krajiny na vstup do EÚ sú vyčlenené na obdobie pred ich prijatím za člena EÚ predvstupové nástroje EÚ - Phare, ISPA a SAPARD.

Vzhľadom na uvažované prijatie SR za člena EÚ v roku 2004 nebudú štrukturálne fondy EÚ Slovensku prístupné pred rokom jeho prijatia za riadneho člena EÚ. Vypracovanie Koordinačnej smernice pre štrukturálne fondy EÚ v roku 2001, t.j. 3 roky pred uvažovaným prijatím SR za člena EÚ, je predčasné, a to aj vzhľadom na plánovanú reformu verejnej správy, ako aj na dotváranie inštitucionálneho rámca pre regionálny rozvoj SR.

Úlohou predvstupových nástrojov EÚ je pripraviť kandidátske krajiny na vstup do EÚ. Jednou z priorít predvstupových nástrojov EÚ je príprava kandidátskych krajín na štrukturálnu politiku EÚ tak, aby po ich vstupe do EÚ mohli tieto začať bez veľkých prieťahov a oneskorení čerpať prostriedky zo štrukturálnych fondov EÚ.

Vzhľadom na závery Hodnotenia Phare 2000 - Správa G. Verheugena, komisára EÚ pre rozširovanie, z októbra 2000, bude program Phare v čoraz väčšej miere uplatňovať princípy platné pre štrukturálne fondy EÚ, najmä pre Európsky fond regionálneho rozvoja (ERDF) a Európsky sociálny fond (ESF), vrátane viacročného programovania a čoraz väčšej decentralizácie jeho implementácie na kandidátsku krajinu. To si vyžaduje dôslednú koordináciu predvstupových nástrojov v zmysle Nariadenia EÚ č. 1266/99. V zmysle tejto Správy je možné očakávať metodické usmernenie pre program Phare na programové obdobie od roku 2002 v priebehu tohto roka.

Z horeuvedených dôvodov bude pripravená koordinačná smernica pre predvstupové nástroje EÚ, ktorá bude zohľadňovať nové trendy v poskytovaní fondov EÚ kandidátskym krajinám.